Document ID: 32012L0048

KOMISIJOS DIREKTYVA 2012/48/ES
2012 m. gruodžio 10 d.
kuria iš dalies keičiami Europos Parlamento ir Tarybos direktyvos 2006/87/EB, nustatančios techninius reikalavimus vidaus vandenų laivams, priedai
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2006 m. gruodžio 12 d. Europos Parlamento ir Tarybos direktyvą 2006/87/EB, nustatančią techninius reikalavimus vidaus vandenų laivams ir panaikinančią Tarybos direktyvą 82/714/EEB (1), ypač į jos 20 straipsnio 1 dalies pirmos pastraipos pirmą sakinį,
kadangi:
(1)
nuo Direktyvos 2006/87/EB priėmimo 2006 m. gruodžio mėn., pagal peržiūrėtos Konvencijos dėl laivybos Reino upe 22 straipsnį, buvo sutarta dėl Reglamento dėl Reino upe plaukiojančių laivų tikrinimo pakeitimų. Todėl būtina atitinkamai iš dalies pakeisti Direktyvą 2006/87/EB;
(2)
turi būti užtikrinta, kad Bendrijos vidaus vandenų laivybos sertifikatas ir pagal Reglamentą dėl Reino upe plaukiojančių laivų tikrinimo išduodamas sertifikatas būtų išduodami remiantis techniniais reikalavimais, kurie garantuoja lygiavertį saugos lygį;
(3)
siekiant išvengti konkurencijos iškraipymo ir saugos lygių skirtumų, Direktyvos 2006/87/EB pakeitimai turėtų įsigalioti kuo greičiau;
(4)
priėmus 2012 m. vasario 2 d. Komisijos įgyvendinimo sprendimus 2012/64/ES (2), 2012/65/ES (3) ir 2012/66/ES (4) dėl trijų klasifikacinių bendrovių pripažinimo pagal Direktyvos 2006/87/EB 10 straipsnį, reikėtų padaryti atitinkamus Direktyvos 2006/87/EB VII priedo pakeitimus;
(5)
šioje direktyvoje numatytos priemonės atitinka 1991 m. gruodžio 16 d. Tarybos direktyvos 91/672/EEB dėl vidaus vandenų keliais krovinius ir keleivius vežančių laivų kapitonams išduotų nacionalinių pažymėjimų abipusio pripažinimo (5) 7 straipsnyje minimo komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyva 2006/87/EB iš dalies keičiama taip:
1.
Direktyvos 2006/87/EB II priedas iš dalies keičiamas pagal šios direktyvos I priedą.
2.
Direktyvos 2006/87/EB VII priedas iš dalies keičiamas pagal šios direktyvos II priedą.
3.
Direktyvos 2006/87/EB IX priedas iš dalies keičiamas pagal šios direktyvos III priedą.
2 straipsnis
Valstybės narės, kuriose yra Direktyvos 2006/87/EB 1 straipsnio 1 dalyje minimų vidaus vandenų kelių, priima įstatymus ir kitus teisės aktus, kuriais ne vėliau kaip 2013 m. gruodžio 1 d. įgyvendinama ši direktyva. Jos nedelsdamos pateikia Komisijai tų teisės aktų nuostatų tekstą.
Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
3 straipsnis
Ši direktyva įsigalioja jos paskelbimo Europos Sąjungos oficialiajame leidinyje dieną.
4 straipsnis
Ši direktyva skirta valstybėms narėms, kuriose yra Direktyvos 2006/87/EB 1 straipsnio 1 dalyje nurodytų vidaus vandenų kelių.
Priimta Briuselyje 2012 m. gruodžio 10 d.

Labels: 7
8